যোৰহাট ট্ৰেড ফেয়াৰত আশাব্যঞ্জক সঁহাৰি পোৱাৰ পিছত কেইবাখনো ট্ৰেড ফেয়াৰ বা এক্সপ'ত ভাগ লৈ 'ভীম'ভিটা'ৰ প্ৰচাৰ চলালে ইন্দুকল্পই। ইয়াৰ ভিতৰত ২০০৫ চনত গুৱাহাটীৰ সোণাৰাম হাইস্কুল খেল পথাৰত অনুষ্ঠিত হোৱা ইন্টাৰ নেচনেল ট্ৰেড ফেয়াৰ, গুৱাহাটী ট্ৰেড ফেয়াৰ, অসম চৰকাৰৰ দ্বাৰা আয়োজিত উদ্যান শস্য মেলা ইত্যাদি। ২০০৬ চনত নতুন দিল্লীত আয়োজিত ইন্টাৰনেচনেল বানানা এক্সপ'তো ভাগ লোৱাৰ সুযোগ পালে ইন্দুকল্প ভৰালী তথা 'ভীম ভিটা'ই।
প্ৰথম অৱস্থাত এনেদৰে বাণিজ্য মেলা, প্ৰদৰ্শনীত ভাগ লোৱাৰ লগতে নিজে মোনাত 'ভীম ভিটা'ৰ বটল লৈ মাৰ্কেটি কৰি ঘূৰি ফুৰিছিল ইন্দুকল্পই। শিশুখাদ্য হিচাপে সাধাৰণ দোকানত দিয়াতকৈ ঔষধৰ দোকানত দি বিক্ৰীৰ চেষ্টা চলাইছিল। প্ৰথম দুবছৰমান বাণিজ্যমেলা, প্ৰদৰ্শনীত বিক্ৰী ভাল হৈছিল যদিও বজাৰত 'ভীম ভিটা'ই ভাল সঁহাৰি পোৱা নাছিল । ২০০৯ চনৰ পৰা 'ভীম ভিটা'ৰ বজাৰ ভাললৈ আহিল। কোনো দিনে ক'তো বিজ্ঞাপন প্ৰকাশ নকৰা 'ভীম ভিটা', ব্যৱহাৰ কৰা দুই-চাৰিৰ মুখ বাগৰা বিজ্ঞাপনেই বিক্ৰী বঢ়াই তুলিলে। আজি বজাৰৰ চাহিদা অনুসৰি 'ভীম ভিটা'ৰ যোগাৰ ধৰিব নোৱাৰা অৱস্থা হৈছে 'সৃষ্টি ইণ্ডাষ্ট্ৰীয়েল প্ৰডাক্টছ'ৰ। তথাপি কিন্তু শিশুখাদ্যবিধৰ উৎপাদনৰ মানৰ ক্ষেত্ৰত তিলমানো হেৰফেৰ কৰিবলৈ ৰাজী নহয় উদ্যোগটো।
বৰ্তমান 'ভীম ভিটা' উৎপাদনৰ বাবে মাজুলীৰ বিভিন্ন স্থানৰ পৰা নিজা এজেন্টৰ জৰিয়তে প্ৰতিদিনে ৫০০০ৰ পৰা ৬০০০ ভীমকল আহে 'সৃষ্টি ইণ্ডাষ্ট্ৰীয়েল প্ৰডাক্টছ'লৈ। উদ্যোগটোত মেচিনৰ সহায়েৰে দৈনিক পাচঁজন স্থায়ী কৰ্মচাৰীয়ে 'ভীম ভিটা' উৎপাদনৰ কাম কৰে। লগতে সময় অনুযায়ী ১০ৰ পৰা ১৫ জনলৈ অস্থায়ী কৰ্মচাৰীয়ে কাম কৰে। প্ৰতিকুল বতৰ বা ঠাণ্ডাদিনত কল পূৰঠ হ'বলৈ সময় লগাৰ দৰে অসুবিধাকো নেওচি বৰ্তমান প্ৰতিমাহে ৪০০ গ্ৰামৰ প্ৰায় ১০,০০০ বটল 'ভীম ভিটা' প্ৰস্তুত কৰি আহিছে উদ্যোগটোৱে। উজনি অসমৰ লখিমপুৰ, ধেমাজিৰ পৰা ধৰি গোলাঘাট, যোৰহাট, শিবসাগৰ, ডিব্ৰুগড়, তিনিচুকীয়া, লিডু ঢলালৈকে উপলব্ধ তথা বহুল জনপ্ৰিয় মাজুলীৰ পৰা উৎপাদিত শিশুখাদ্যবিধ। ইন্দুকল্প ভৰালীয়ে শেহতীয়াকৈ উৎপাদন আৰু বৃদ্ধি কৰি গুৱাহাটীৰ বজাৰৰ চাহিদাও পূৰণ কৰাৰ পৰিকল্পনাৰ কথা জনালে।
মহাবিদ্যালয়ৰ শিক্ষকৰ পুত্ৰ ইন্দুকল্পই এদিন 'দেউতাক কলেজৰ শিক্ষক, পুতেক ভীমকলৰ বেপাৰী' এনেধৰণৰ কটাক্ষ শুনিছিল, কিন্তু আজি ইন্দুকল্পই আন দহজনৰ পৰিয়ালক পোহপাল দিয়ে। ইন্দুকল্প ভৰালীয়ে কয়- "আনৰ চাকৰি কৰাতকৈ নিজৰ চাকৰি কৰা, নিজৰ লগতে পৰিয়াল তথা সমাজখনৰ উন্নতি হ'ব।" জন্মস্থান মাজুলীৰ প্ৰতি বিশেষ টান আছে ইন্দুকল্পৰ। 'ভীম ভিটা' আৰম্ভ কৰাৰ পিছত বহুজনৰ পৰা আৰ্থিক সহযোগিতাৰ আশ্বাস পায়ো মাজুলী এৰাৰ কথা এবাৰো নাভাবিলে ইন্দুকল্পই। আৰু মাজুলীৰ প্ৰতি থকা টানৰ বাবেই ইন্দুকল্প ভৰালীয়ে শেহতীয়াভাবে কনিষ্ঠ ভাতৃ বেদব্ৰত ভৰালীৰ সৈতে মাজুলীৰ সৰিয়হৰ পৰা 'মাজুলী লুইত' নামেৰে আন এক মিঠাতেল উৎপাদন তথা বটলিঙৰ উদ্যোগো আৰম্ভ কৰিছে।
বিভূতি লহকৰঃ এছিয়াৰপৰা মনোনীত একমাত্ৰ IUCN ৱৰ্ল্ড হেৰিটেজ হিৰ'
